MAX พุ่ง 6.67% หลังบอร์ดแจกวอแรนต์
ผู้สื่อข่าวรายงานว่า บริษัท แมกซ์ เมทัล คอร์ปอเรชั่น จำกัด (มหาชน) หรือ MAX ณ.เวลา 12.09 น.อยู่ที่ระดับ 0.16 บาท บวก 0.01 บาท หรือ 6.67% ด้วยมูลค่าซื้อขาย 129.34 ลบ.
25 พ.ค. 2559

 
ผู้สื่อข่าวรายงานว่า บริษัท แมกซ์ เมทัล คอร์ปอเรชั่น จำกัด (มหาชน) หรือ MAX ณ.เวลา 12.09 น.อยู่ที่ระดับ 0.16 บาท บวก 0.01 บาท หรือ 6.67% ด้วยมูลค่าซื้อขาย 129.34 ลบ.
โดยเช้านี้ บมจ.แมกซ์ เมทัล คอร์ปอเรชั่น (MAX)แจ้งมติคณะกรรมการบริษัทฯเมื่อวันที่ 24 พ.ค.59 อนุมัติเพิ่มทุนจดทะเบียนใหม่ 2.03 หมื่นล้านหุ้น พาร์หุ้นละ 1 บาท โดยจัดสรรให้กับบุคคลในวงจำกัด (PP) จำนวน 1 หมื่นล้านหุ้น ตามราคาตลาด ขณะที่จำนวนไม่เกิน 4.63 พันล้านหุ้น ใช้รองรับใบสำคัญแสดงสิทธิที่จะซื้อหุ้นสามัญของบริษัท ครั้งที่ 2 (MAX-W2) ที่จะออกจำนวน 9.26 พันล้านหน่วย อายุ 1 ปี จัดสรรให้ฟรีกับผู้ถือหุ้นเดิมในอัตราส่วน 15 หุ้นเดิมต่อ 7 วอร์แรนต์ โดยมีอัตราการใช้สิทธิ 2 วอร์แรนต์ต่อ 1 หุ้นใหม่ ราคาใช้สิทธิจะอยู่ที่ระดับไม่ต่ำกว่า 90% ของราคาตลาดเฉลี่ยก่อน XW
สำหรับหุ้นเพิ่มทุนที่เหลือไม่เกิน 5.7 พันล้านหุ้น จะใช้รองรับการแปลงสภาพและการใช้สิทธิของใบแสดงสิทธิที่จะซื้อหุ้นเพิ่มทุนที่โอนสิทธิได้ หรือ TSR (MAX-T1) ที่จะออกจำนวนไม่เกิน 5.7 พันล้านหน่วย อายุไม่เกิน 2 เดือน จัดสรรให้ฟรีแก่ผู้ถือหุ้นเดิม โดยมีอัตราการใช้สิทธิ 1 หน่วยต่อ 1 หุ้นใหม่ กำหนดราคาการใช้สิทธิไม่ต่ำกว่า 90% ของราคาตลาดเฉลี่ยก่อน XT
บริษัทระบุว่าวัตถุประสงค์การเพิ่มทุนเพื่อใช้เป็นเงินทุนหมุนเวียนในการดำเนินกิจการ และสร้างสภาพคล่องทางการเงิน และเพื่อเป็นทุนสำรองสำหรับการขยายธุรกิจของบริษัทในอนาคต ทั้งการลงทุนในธุรกิจพลังงานทางเลือก หรือธุรกิจอสังหาริมทรัพย์ และธุรกิจอื่นๆที่เกี่ยวข้องกับธุรกิจในปัจจุบันของบริษัท และมีความสามารถที่จะสร้างผลตอบแทนที่น่าพอใจให้แก่บริษัทได้ในอนาคต ซึ่งโครงการจะนำมาซึ่งรายได้ที่เพิ่มขึ้น และส่งผลให้การดำเนินงานของบริษัทปรับตัวดีขึ้น
โดยหลังการเพิ่มทุนดังกล่าวจะทำให้บริษัทมีทุนจดทะเบียนเพิ่มเป็น 4.53 หมื่นล้านบาท จาก 2.49 หมื่นล้านบาท
นอกจากนี้คณะกรรมการบริษัทอนุมัติการลดทุนจดทะเบียนจาก 4.53 หมื่นล้านบาท เป็น 2.27 พันล้านบาท โดยการลดพาร์ จากมูลค่าหุ้นละ 1 บาท เป็น 0.05 บาท เพื่อลดส่วนต่ำมูลค่าหุ้นและลดขาดทุนสะสม
พร้อมกำหนดการประชุมวิสามัญผู้ถือหุ้น 14 ก.ค.59 วันกำหนดรายชื่อผู้มีสิทธิเข้าร่วมประชุม (Record date) 8 มิ.ย.2559 วันปิดสมุดทะเบียนเพื่อรวบรวมรายชื่อผู้มีสิทธิเข้ารวมประชุมตามมาตรา 225 ของพระราชบัญญัติหลักทรัพย์และตลาดหลักทรัพย์ 9 มิ.ย.2559 ส่วนวันที่ไม่ได้รับสิทธิเข้าประชุม 6 มิ.ย.59